ইম্ফাল, এপ্রিল ১৬ : অশাংবা কমিউনিকেসন, ইম্ফালন শীন্দুনা বাংলাদেশকী অইবা এ. কে.  শেরামগী ৱারীমচাগী লাইরিক নুমিদাংৱাইরমগী চিগোংলৈ ঙসি প্রো.  রাজেন তোইজাম্বা কনভেনর, মণিপুরগী লেংঙ্গোইজ এডভাইজরি বোর্ড সাহিত্য একাদেমি, নিউ দিল্লীনা চীফ গেষ্ট ওইদুনা ডা.  কমল লিটরেরী কমপ্লেক্স, লাংথবাল কুঞ্জ ময়াই লৈকাই, ইম্ফালদা ফোঙখ্রে হায়না অশাংবা কমিউনিকেসনগী কোওর্দিনেটর এ সী নেত্রজিৎনা থাদোরকপা চেরোল অমনা ফোঙদরক্লি।
 লাইরিক ফোঙবগী থৌরমসিদা লোংজম জয়চন্দ্র, প্রেসিদেন্ট মণিপুরী সাহিত্য পরিষদ, ইম্ফাল, নাউরোইবম ইন্দ্রমনি, প্রেসিদেন্ট, নহারোল সাহিত্য প্রেমি সমিতি, ইম্ফালনা গেষ্ট ওফ ওনার ওইরগা প্রো.  হুইরেম বিহারী, প্রেসিদেন্ট, দ কালচারেল ফোরাম মণিপুরনা থৌরমগী প্রেসিদেন্ট ওইখি।
 ৱারীমচা তরাগী অপূনবা লাইরিক অসিদগী খনগৎলগা ৱারীমচা অনীখক শক্নাইরবা থিয়েটার ডিরেক্টর লোইতোংবম দোরেন্দ্র অমদি থিয়েটর আর্টিস নাওরেম রাজেন্দ্রনা পাথোক্তুনা তাহনখি।  লোয়ননা মণিপুরী সাহিত্যগী অইবী চোংথাম সুবদনি দেবী অমদি রিতা থোকচোমনা এ.  কে.  শেরামনা ইবা শৈরেংশিং পাথোক্তুনা তাহনখি।
 নীংশিংবা য়াবদি এ.  কে.  শেরাম কবিনি, ৱারীমচা ইবনি।  বাংলাদেশতা মণিপুরী সাহিত্য চাউখৎনবা হোৎনবদা অচৌবা থৌদাং লৌরিবা মীওইনি।  বাংলা লোল য়াওনা মণিপুরী লোলদা সাহিত্য অমসুং কলচরগী লাইরিকশিং কয়ামুক পুথোকখিবা লৈখ্রে।  ঙসিগী থৌরম অসিদা ডা.  হুইরেম তেম্বা জেনারেল সেক্রেটারী, নহারোল সাহিত্য প্রেমি সমিতি, ইম্ফাল অমদি ডা.  প্রিয়বর্ত এলাংবম জেনারেল সেক্রেটারী, মণিপুরী সাহিত্য পরিষদ, ইম্ফালনা তরাম্না ওকপা অমদি থাগৎ ৱারোল পীখি হায়রি। 